Jesus readodure ia bakaruji pugeje tuwo jebato toro nouia Pao Kurireu meardaeji boe ewiagai.
Akore:
– Ia imedu orere pobe.
Iparere emage.
Naregedu boigoduwu aidukare tubagawo tuo bimodedu bagai,
aidure tuo oe kadoduwo puiato makuduwo pudai.
Nou naregedu boigoduwu aidure makudumode pudaiwu tuo oeji kuri je.
Makore tuoji.
Akore:
“Iogwa.
Itaidukare ipagawo awimode du bagai nou akoe makuduwo čenai.
Itaidure awo čeno diero kado puiato awo ino maku inai kuri je.”
Ainore nou onaregedu boigoduwu akore tuoji.
Dukodire uo ure to diero kado puiato ei.
Ure maku tore pobedu doge etai rugadu.
Nono nou onaregedu boigoduwu ure tugeragu nou dieroji.
Dukeje čare uture pugeje nou diero tabo.
Utu jaere toro ia moto ka.
Nono ure nou to diero rugadu akedudo boe pega boeto.
Dukodi čare ure to diero rugadu akedudo.
Nono ča nou joruji boe pegare boe eiamedu boei.
Bubutu bokware dukodire boe eke bokware.
Dukodire nou iparedu uke boeire ji o diero akedure dukodi.
Nono nou iparedu okwamagudure ia oe kurireu imeduji tumaragoduwo ai.
Nono nou oe kurireu imedu ure nou iparedu maragodae maku ai jetuwo jugureugei uwo nou jugureuge enogwagedo.
Nono nou iparedu maragodure nono nou oe kurireu imedu ai rugadu.
Ure jugureuge eke maku etai tu tu je.
Mare aidure tuwo jugureuge eke kowuje tuge boe koia.
Mare nou oe kurireu imedu aidukare uwo ko jugureugebo.
Toro ia meri keje čare nou iparedu biagorore turo pegareuji.
Makore tudada.
Akore:
“Iragojemode woe iwimode ike boe koia.
Mare iogwa uwai keje iogwa utugarege eke makare rugadu.
Imode ikirimi iogwa uwai ka.
Imagomode ji ie iwarigu boeto.
Iro pegaie Pao Kurireuji rugadu.
Iro pegaie ji jamedu.
Dukodire ukare turugadu onaregeduwo imi pugeje.
Nono utugare rumode imi rugadu.
Imaragodumode ai rugadu.
Ainore inagomode iogwaji rugadu.”
– Ainore nou iparedu akore tudada.
Dukeje čare ure tudawuje nou boe piji tuduwo toro tuo uwai ka rugadu.
Ča uo jordu jaere tonaregedu iparedu puredugodure pudae duji.
Nono okudugodure nou tonaregedu apo rugadu.
Rekodure tiagare tabo nou tonaregedu togi.
Nono ure tona bu kajeje.
Nono nou iparedu makore tuoji.
Akore:
“Ire iwarigu boeto.
Iro pegare Pao kurireuji.
Iro pegare ai jamedu.
Dukodire ukare turugadu akanaregeduwo imi pugeje.”
– Mare nou uo biapagakare nou tonaregedu bataruji.
Makore tudugarege ewagai.
Makore ei.
Akore:
“Tageragu ia areia pemegareuji.
Mato tabo tawo tugu awu itonaregeduji.
Ia ieratadau tugu ierakoto jamedu.
Ia bure okeakejewu tugu bureto jamedu.
Tapira kareu bito pagwagewo,
pawaduwo,
paegarewo pai,
itonaregedu ure tugirimi kodi.
Imeardaere bie kodi.
Mare awu meriji čare iorduware bikaie duji.
Itonaregedu uture ipiji nono imeardaere umodukaie tugirimi pugeje duji,
mare awu meriji aregodure tuibagi iwai ka pugeje.”
– Nono ewadure tiagarere pudui dutabo rugadu.
– Mare nou onaregedu boetojiwu rakojere toro ipoguru keje tumaragodu tabo.
Jorduwakare tuwie aregodure duji.
Nono ure tugirimi tuibagi tuo uwai ka.
Mare puredugodure tuo uwai ka dukeje meardure boe eraji,
boe enogwariji toro tuo uwai keje.
Dukodire unaragodure tudugaregei.
Akore:
“Kaba kodiba boe egoino tiagarere pudui dutabo?”
– Nou utugare akore:
“Awie ure tugirimi.
Aregodure pugeje.
Aregodu pegakare dukodire ao ure tapira kareu bito boe ewaduwo ia tuwadaeji.”
– Nou naregedu boetojiwu korigodure.
Korigodure rugadu dukodire ukare turemo nou tuo uwaito ewadae ka boe kori koia.
Dukodire uo ure tie bu toro tonaregedu boetojiwu ae togwamaguduwo ji uwo turemo tuwaito.
Mare nou onaregedu boetojiwu mako rakare tuoji.
Akore:
“Imaragodu rakare akai marigudu.
Irore nono atugarege ero mogadure rugadu.
Imeartorure amagore i jamedu boeji.
Mare akare iaboe maku inai.
Akare ia cabrito rogu maku inai iwo iwadae towuje imedagebo.
Aino čare nou akanaregedu boigoduwu ro pegare,
ure ako diero rugadu maku areme pegareuge etai pagatu je.
Mare aregodure tuibagi mato pugeje dukeje are ia tapira kareu bito boe ewaduwo aregodure dukodi.
Ukare turugadu!”
– Nono uo makore nou tonaregedu boetojiwuji.
Akore:
“Boro.
Akagore aino du ukare turugadu.
Itonaregedu nure aki.
Atukare ipiji.
Aragoje pemegare woe itabo jii aino.
Ire inoe jamedu boe maku akai marigudu akoče.
Mare awu awie ča imeardaere bire marigudu.
Mare bikare rabodu.
Aregodure pugeje rugadu.
Dukodi čare pawaduwo paegarewo pai ji rugadu.
Ure tuwarigu boeto mare aino ča boe erdure ji pugeje.”